
    ELŐSZÓ


    AZ OLVASÓ BIZONYÁRA FELKAPJA A FEJÉT, ugyan, mit takarhat ez a meghökkentő cím? Első hallásra a kérdés valóban abszurdnak tűnhet. Egy országot nem lehet úgy ellopni, mint egy autót vagy egy pénztárcát. Nem lehet zsebre tenni a határokat, a folyókat, a városokat vagy az embereket. Mégis, ha körülnézünk a világban, azt látjuk, hogy országok egész sorában történik valami, ami nagyon hasonlít ehhez.


    Nem egyik napról a másikra. Nem feltétlenül tankokkal és forradalmakkal. Nem látványos puccsokkal. Sokkal csendesebben.


    Az elmúlt évtizedekben egyre több helyen figyelhettük meg, hogy a demokratikus vagy annak mondott intézmények fokozatosan átalakulnak. A hatalom egyre szűkebb kör kezében összpontosul, a közpénzek útja egyre átláthatatlanabbá válik, a független intézmények elveszítik önállóságukat, miközben a vezetők mindezt gyakran a stabilitás, a nemzeti érdek vagy a gazdasági fejlődés nevében teszik.


    A folyamat ritkán kezdődik nyílt korrupcióval. Először általában csak apró változások történnek. A fontos pozíciókban megjelennek a „saját emberek”. Egyes vállalkozások feltűnően sikeressé válnak. Bizonyos ügyekben a törvények rugalmasabbnak tűnnek egyesek számára, mint másoknak. A sajtó nagy része kormányközelbe kerül, az ellenőrző szervek elveszítik hatékonyságukat, a kritikus hangokat pedig egyre gyakrabban bélyegzik ellenségnek.


    Külön-külön talán egyik lépés sem tűnik végzetesnek. Együtt azonban olyan rendszert hozhatnak létre, amelyben a hatalom már nem elsősorban a közösséget szolgálja, hanem önmaga fenntartását.


    Ez a könyv négy ország történetén keresztül mutatja be ezt a folyamatot visszamutatva a múltjukra egészen napjainkig.


    Magyarország (2010 és 2026 között), Angola, Venezuela és Kuba első pillantásra aligha lehetnének különbözőbbek. Más földrészen találhatók, eltérő történelmi múlttal, kultúrával, gazdasági adottságokkal és politikai hagyományokkal rendelkeznek. Van közöttük európai uniós tagállam, olajban gazdag afrikai ország, latin-amerikai szocialista rendszer és forradalmi múlttal rendelkező karibi állam.


    Mégis meglepő hasonlóságok fedezhetők fel bennük, mintha egymástól tanulnának.


    Mindegyik esetben megfigyelhető a hatalom koncentrációja. Mindegyikben szerepet játszik a közpénzek és az állami erőforrások feletti ellenőrzés megszerzése. Mindegyikben felbukkan a politikai lojalitás jutalmazása, az intézményi fékek gyengítése és az a törekvés, hogy a rendszer hosszú távon is fenntartható legyen azok számára, akik annak csúcsán állnak.


    A korrupció ebben az összefüggésben nem pusztán pénzügyi kérdés. Nem csupán arról szól, hogy ki mennyit lop. Sokkal inkább arról, hogyan alakítható át egy ország működése úgy, hogy a közérdek fokozatosan háttérbe szoruljon a hatalmi érdek mögött. A korrupció ilyenkor nem melléktermék, hanem maga a rendszer egyik szervezőeleme.


    A történetek különböznek, a szereplők mások, a körülmények eltérőek. A módszerek azonban gyakran kísértetiesen hasonlóak.


    Ez a könyv nem csupán négy ország története. Egy olyan világtendenciára mutat rá, amely korunk egyik legfontosabb politikai és társadalmi kihívása. Hogyan változik meg egy ország társadalmi berendezkedése anélkül, hogy ezt sokáig észrevennénk. Miként válhat a közös tulajdonból, a közös intézményekből és végső soron a közös jövőből egy szűk kör magánvagyona.


    Egy országot valóban nem lehet ellopni egyetlen pillanat alatt. De lépésről lépésre igen.


    Pajlócz Júlia

  


  
    LISZKAI LÁSZLÓ ANGOLA

  


  
    BEVEZETÉS


    HA SHAKESPEARE AFRIKÁBAN SZÜLETETT VOLNA a XX. században, akkor az egykori angolai elnökről, José Eduardo Van-Dúnem dos Santosról mintázta volna Lear király tragikus szerepét.


    Az angol drámaíró meséje azzal indul, hogy élete vége felé az uralkodó felosztja királyságát három gyermeke között, mert úgy gondolja, hogy ezzel megelőzheti a halála utáni, testvérek közötti háborút.


    Feltárva az emberi szenvedés és kétségbeesés mélységeit, Shakespeare nem gondolhatta, hogy több mint 400 év múlva is írása klasszikus marad utat mutatva, „hogyan kell ellopni egy országot” csellel, árulással, féltékenységgel vagy igazságosztásnak mutatkozó hazugsággal. José Eduardo dos Santos mintegy 40 évi uralkodás után erre a kérdésre is megkapja a választ gyermekeitől.

  


  
    1. fejezet SZEGÉNYNEGYEDBŐL A KÖZTÁRSASÁGI PALOTÁIG


    JOSÉ EDUARDO DOS SANTOS 1942-ben született az angolai főváros, Luanda szegények lakta kerületében, a Sambizanga negyedben. Szülei, az akkor még ugyancsak portugál gyarmati fennhatóság alá tartozó São Tomé és Príncipéről költöztek Angolába a jobb sors reményében, és végül nem is tévedtek.


    Apja, Eduardo dos Santos kőművesként és ácsként, anyja, Jacinta José Paulino takarítónőként évekig keményen dolgozott, hogy a nyomorból kiemelkedjenek, és hogy ne maradjanak szegénysorban.


    Az ifjú Dos Santos Luandában járt általános iskolába, középiskolai tanulmányait pedig abban a Salvador Correia gimnáziumban végezte az 50-es évek elején, ahol korábban Angola első független köztársasági elnöke, Agostinho Neto koptatta az iskolapadot. Dos Santos diákévei alatt ismerkedett meg az illegális MPLA eszméivel. Ekkor kezdődött politikai karrierje. Az Angola Felszabadításáért Népi Mozgalom, röviden MPLA, marxista alapon, szociáldemokrata pártként hirdette magát. Ez idő tájt, több ellenállási mozgalom folytatott fegyveres harcot Portugália, Európa utolsó gyarmattartó országának hadseregével. Közülük az MPLA volt az egyetlen, amely ideológiai alapon fogott fegyvert gyarmatosítójával szemben. Míg nacionalista riválisai, az UNITA vagy az FNLA etnikai alapon szerveződtek.


    Még húszéves sincs, amikor a portugál politikai rendőrség, a PIDE titkos ügynökei keresik. Le akarják tartóztatni. Kénytelen illegalitásba, majd száműzetésbe vonulni a szomszédos Kongó-Brazzaville-be, ahol hivatalosan is belép az MPLA-ba.


    A Kongó folyó déli partján elterülő Leopoldville (ma Kinshasa) adott otthont az MPLA főhadiszállásának. Képességeit itt gyorsan felismerték. Egy éven belül már a párt ifjúsági szervezetének alelnökeként csatlakozik a szervezet katonai szárnyához, a FALA-hoz. Lőport nem szagol, mert irány a Szovjetunió, ahová mint kiemelt kádert küldi az MPLA.


    Először Moszkvában, a Patrice Lumumbáról elnevezett Népek Barátsága Egyetemen hallgatja a marxizmus és a leninizmus afrikaiaknak zanzásított változatát. Titkosszolgálati oktatók sulykolják a fegyverben ellenálló afrikai szervezetek jövőbeli fő kádereinek a kontinensen soha nem járt Marx és Engels tanait. Hogy a két szakállas német filozófus megértése ne okozzon komoly traumát, az afrikai forradalmárok hétvégi bulikkal lazítják magukat. Politikai aktivizmusa mellett Dos Santos Joes művésznéven énekel és szólógitározik luandai gyermekkori barátaival a Kimbamba do Ritmo együttesben. A Szovjetunióban újabb zenészbandát szervez, angolai honfitársaival megalapította a Nzaji, magyarul „villámcsapás” nevű zenei együttest. Forradalmi tartalmú dalai a brazzaville-i „Voix de la révolution congolaise” nevű rádióállomáson rendszeresen hallhatóak voltak.


    Közben Moszkvából az azerbajdzsáni Bakuba költözik, ahol egy leánygyermeken kívül kőolaj- és távközlési mérnöki diplomát szerzett. Lánya anyjával, Tatjána Kukanovával egy egyetemi koncerten ismerkedett meg, aki első hivatalos felesége lett, egyebek között tanárnő, fordító, geológus és sakkbajnok volt. 1973 végén, zsebében a diplomákkal, feleségét és kislányát hátrahagyva, visszatért az angolai illegalitásba.


    1974-ben az olajban gazdag cabindai enklávé, az MPLA második politikai-katonai régiójának telekommunikációs központját irányítja. Ezt követően José Eduardo dos Santost kinevezték az ideiglenes északi front igazgatási bizottságába, ahol a pénzügyekért felelt. Közben az MPLA központi bizottságának és politikai irodájának tagjává választják, azzal a feladattal, hogy szervezze meg és tartsa kézben Cabinda politikai és diplomáciai tevékenységét.

  


  
    2. fejezet SZEGFŰK ÉS FEGYVEREK


    PORTUGÁLIÁBAN, 1974. ÁPRILIS 25-ÉN baloldali érzelmű katonatisztek vezetésével, puccsal megdöntötték az 1933 óta regnáló, diktatórikus Salazar-rezsimet. A forradalom eleinte a rendszert ellenző katonai vezetők puccsaként indult, majd lassan polgári ellenállássá alakult át. A lelkes tömeg ugyanis a katonák zubbonyára, illetve fegyvereik csövébe fehér szegfűt tűzött, amely így a békés hatalomátvétel szimbólumává vált.


    A szegfűs forradalom elindított egy demokratikus átmenetet, amelynek keretében megszűnt a gyarmattartó Portugáliában a tekintélyuralmi diktatórikus rendszer és fokozatosan demokratikus intézmények épültek ki az országban. Ez a folyamat jelentős társadalmi, gazdasági, területi, demográfiai és politikai változást hozott. Az átmenet két évig tartott, amíg az új alkotmányt el tudták fogadtatni mindenkivel. Ez alatt a bal- és jobboldali erők komoly vitát és politikai harcot folytattak egymással. Egy dolog biztos volt, a portugál költségvetésnek óriási terhet jelentett a gyarmatbirodalom fenntartása. Ezért a szegfűs forradalom után, az új, átmenetet vezető hatalom megkezdte a tárgyalásokat a gyarmati függetlenségért harcoló nacionalista mozgalmakkal.


    Ennek eredményeként 1974 végéig a portugál csapatok végleg kivonultak Portugál-Guineából, ahol kikiáltották az ország függetlenségét. 1975-ben hasonlóképp történt Mozambikban, a Zöld-foki-szigeteken, São Tomé és Príncipén és Angolában.


    Az 1975-ben elfogadott alvori egyezmény értelmében, a feleknek azonnal egy átmeneti kormányt kellett volna felállítaniuk, valamint előkészíteni a függetlenség hivatalos kikiáltását legkésőbb az év végéig. Az egyezményt Angolában három nacionalista szervezet, Neto MPLA-ja, Savimbi UNITA-ja, Roberto Holden FNLA-ja írta alá a gyarmattartó Portugália képviselőjével. Egy hónap sem telt el az aláírás után, Roberto Holden FNLA-ja, Mobutu, zairei elnök hadseregének támogatásával megtámadta az MPLA csapatait Angola északi részén. A cél az olajlelőhelyekben gazdag Cabinda tartomány elszakítása volt.


    Ezzel a hidegháború közbeszólt. Ugyanis, történjen a legkisebb erőviszony-ingadozás is a világban, Moszkva és Washington azonnal egymásnak feszült. A Nyugatnak esze ágában sem volt hagyni, hogy Angola teljesen az MPLA „kommunistáinak” a kezébe kerüljön. Az Egyesült Államok már korábban is jelentős összegekkel finanszírozta a titkos műveleteket a leendő luandai MPLA-kormánnyal szemben. Még abban az évben az UNITA is háborút indított az MPLA ellen. Jonas Savimbi mozgalmát támogatta az apartheidrezsim irányította Dél-Afrika is. Így Agostinho Neto volt az, aki egyedül kiáltotta ki Angola függetlenséget 1975. november 11-én.


    Ez volt az a korszak, amikor a világforradalom leninista reménye Afrikában kezdett el pislákolni. A Nyugat, de elsősorban a dél-afrikai apartheidrezsim és az Egyesült Államok rémülten szemlélte a tucatszámra fegyverben álló, szerintük kommunista beállítottságú felszabadítási mozgalmak harcait. Az utolsó európai gyarmattartó, Portugália kivonulása a térségből egy forrongó Angolát hagyott maga mögött a politikai parlagon.

  


  
    3. fejezet A 30 ÉVES HÁBORÚ


    A FIATAL ANGOLAI NÉPKÖZTÁRSASÁG azonnal Kubához és a Szovjetunióhoz fordult segítségért. Az afrikai terepen is jól szervezetten mozgó kubai csapatok ellentámadásokat indítottak, és megállították a dél-afrikai reguláris egységek által támogatott UNITA-fegyveresek előrenyomulását. Angola számára ez egy szörnyű és nagyon hosszú véres polgárháború kezdetét jelentette.


    Dos Santosnak innen már teljesen szabad volt az út a teljhatalomig. Trónra kerülése után Dos Santos fő feladata az UNITA-val való viszony rendezése lett volna.


    Az UNITA vezetője, Jonas Savimbi ovimbundu származású volt. Az ovimbunduk, és az ugyancsak bantu nyelvet beszélő másik két fő etnikum, a kimbunduk és a bakongok együttes csoportja Angola lakosságának több mint a 75 százalékát teszi ki.


    Jonas Savimbi, akit hívei Galo Negrónak, „fekete kakas”-nak hívtak, vitte harcba az UNITA-t. Soha sem fogadta, ismerte el az MPLA-kormány legitimitását, amelyet a Szovjetunió és Kuba támogatott. A korábban vele szövetséges Roberto Holdent „túl gyengének” és Agostinho Netot pedig „túl intellektuelnek” tartotta. Dos Santos ellen pedig az volt a kifogása, hogy nem angolai, mivel a szülei São Tomé és Príncipén születtek. Az ezt követő etnikumok közötti, három évtizedes harcokban, vagyis inkább leszámolásokban, több mint 800 ezer ember pusztult el Angolában. Az otthonukból elmenekülők, elvándorlók száma több millió volt.


    A 30 éves polgárháború mészárlásainak harmadik főszereplője Roberto Holden, az FNLA alapítója és irányítója volt. Őt a dél-afrikai-amerikai kettősön kívül Franciaország, Kína és Kinshasa-Kongó is támogatta. Persze mindegyikük a saját érdeke szerint. Roberto Holden büszkén hangoztatta, hogy ereiben az egykori Kongói Királyság leszármazottainak vére csörgedezik. A mai Angola északi tartományai egykoron ezen királyság részei voltak. Úgyhogy Roberto Holden élete végéig ábrándozott királyi jogainak visszaszerzéséről.


    Fegyveresei arról voltak hírhedtek, hogy amikor elfoglaltak egy falut, senkit nem hagytak életben.


    A katonai fronton a szovjet fegyvereknek és a Fidel Castro által 1975-ben küldött kubai csapatoknak köszönhetően Savimbi és Holden különféle akcióit megállították vagy semlegesítették.


    Az angolai polgárháború azonban 2002-ig még folytatódott. 1988-ban, a pretoriai reguláris hadsereg az UNITA gerilláival Cuito Cuanavaleben vereséget szenvedett az angolai és a kubai csapatokkal szemben. Ez volt a második világháború óta a legnagyobb katonai ütközet az afrikai kontinensen.


    A vereség hatására elindult egy folyamat, amely a dél-afrikai apartheidrendszer összeomlásához vezetett. A kubai katonai szerepvállalás Angolában 1991-ben véget ért.


    Közben, még 1979-ben, a beteg Agostinho Neto egy moszkvai rákkórházban elhunyt. A pártkongresszus az angolai államfői és az MPLA elnöki posztjára meglepetésre az akkori külügyminisztert, José Eduardo dos Santost választotta.

  


  
    4. fejezet GYŐZELEM MINDEN FRONTON, AMI TRÓNHOZ VEZET


    DOS SANTOS PÁRTELNÖKI ÉS ÁLLAMFŐI kinevezése nem volt előre eldöntött dolog. A pártkongresszuson részt vevők között volt, aki csak a nevét ismerte. Sok más karizmatikusabb, politikailag jól felvértezett vezető vagy a függetlenségi háború valamelyik hős veteránja is jó eséllyel aspirálhatott volna erre a pozícióra. Dos Santos viszont képes volt szintetizálni a párt egymással versengő politikai és katonai szárnyait képviselők álláspontjait. Tökéletes kompromisszumalkotó személyiség volt. Ha kellett, ügyesen ki tudta játszani egymás ellen a párt politikai bizottságának vezető személyiségeit. Többükkel elhitette, hogy az ő álláspontja ugyanaz, mint az övék. Ráadásul az MPLA politikai doktrínáját felügyelő veteránoknak úgy tűnt, hogy Dos Santosból hiányoznak azok a személyes ambíciók, amelyektől a szovjet személyi kultuszban edződött aggastyán pártvezetők még vén korukra sem tudtak megszabadulni.


    A kommunista eszméket erodáló személyi kultusz jelei nem látszottak a fiatal Dos Santoson. Mindenesetre a közvetlen, szerény forradalmár szerepében gyakorlatilag korlátlan hatalommal ruházták fel, és ő élt is vele. A mintegy 30 évig tartó polgárháború alatt az MPLA-ból igazi állampártot faragott.


    Beiktatása után Dos Santos gyorsan eltávolodott a mozgalmat alapító Agostinho Neto régi politikai és katonai kádergárdájától, és inkább a saját korosztályához tartozó fiatal káderekkel vetette magát körül. Korábbi, ifjúsági bajtársai előmenetelét támogatta a párton és az állami szerveken belül. Közülük sokan illegalitásban, az MPLA titkos sejtjeiben harcoltak a portugál gyarmattartók hadserege ellen. Kevésbé voltak ismertek, viszont nagyon ambiciózusak. Ez a generációs gárdaváltozás nem az MPLA politikai doktrínáját változtatta meg szép lassan, hanem a párt és az állam teljes belső struktúráját. Miközben Dos Santos MPLA-ja továbbra is a dél-afrikai ANC- és a namíbiai SWAPO-gerillák függetlenségi harcát támogatta pénzzel és fegyverekkel, Eduardo dos Santos, a volt alapító, Neto árnyékából kilépve, mindent a saját kezébe vett.


    A már korábban említett Cuito Cuanavalei csata 1988-ban azt bizonyította, hogy egyik fél sem tud katonai eszközökkel végső győzelmet aratni. Tehát tárgyalásokkal kell megoldást találni a háború befejezésére. Dos Santos az elkövetkező évek alatt egy sor békemegállapodást írt alá az MPLA korábbi ellenfeleivel. Az 1992-ben, az ENSZ felügyelete alatt tartott, első szabad és többpárti törvényhozási választásokon Dos Santos győzelemre vezette pártját a fő ellenzéki párttal, az UNITA-val szemben. Az ugyanebben az évben tartott elnökválasztáson is Dos Santos kapta a legtöbb szavazatot.


    Az UNITA vezetője, Jonas Savimbi azonban nem volt hajlandó elismerni vereségét. Ismét fegyvert ragadott, a polgárháború folytatásába taszítva ezzel Angolát. A fegyveres konfliktus kiújulása ellenére, Dos Santos diplomatikusan beleegyezett abba, hogy az UNITA képviselői minden zaklatás nélkül, szabadon helyet foglalhassanak a parlamentben. Ez megosztotta az UNITA tagságát és kezdte elszigetelni a dzsungelben harcoló vezért, Jonas Savimbit.


    Egykori harcostársai eltávolodtak tőle.


    2002-ben, a zambiai határ közelében izraeli zsoldosok műholdas telefonbeszélgetéseket mértek be Jonas Savimbi és megmaradt hívei között. Innen már csak egy lépés volt hátra. A megadott koordináták alapján a reguláris angolai egységek körülzárták Savimbit és testőreit, majd tűzharcban végeztek velük. Savimbi halála lehetővé tette a békefolyamat végleges lezárását. Ugyanebben az évben az angolai hadsereg és a lázadók megállapodtak a harcok befejezéséről és hivatalosan is kihirdették a békét. A 30 éves háború összes résztvevője amnesztiát kapott.

  


  
    THEODOR WILLBOUR ALAPÍTVÁNY


    AZ ALAPÍTVÁNY


    Egy független civil szervezet, amely az igazságosság, az átláthatóság és a kulturális értékek mentén szervezi tevékenységét.


    FŐ TEVÉKENYSÉGEINK


    Igazságosság és transzparencia: Feltárjuk a korrupciót és a hatalmi visszaéléseket; támogatjuk az oknyomozó újságírók munkáját.


    Jogvédelem és civil kurázsi: Kiállunk a kiszolgáltatott csoportok mellett, és segítjük a helyi, önszerveződő közösségek részvételét a közügyekben.


    Kultúra és írott szó: Könyvkiadással, irodalmi és művészeti kezdeményezések támogatásával óvjuk kulturális örökségünket.


    AZ ALAPÍTVÁNY CÉLJA


    ◆ A korrupció és hatalommal való visszaélés feltárása a társadalmi igazságtalanságok felfedése és nyilvánosságra hozatalának érdekében


    ◆ A korrupcióval kapcsolatos ismeretterjesztés, a korrupció elleni jó gyakorlatok fejlesztése, fejlesztésének támogatása


    ◆ Hátrányos helyzetű, kiszolgáltatott társadalmi csoportok jogainak védelme és érdekeik képviselete


    ◆ Újságírók és oknyomozó riporterek munkájának támogatása


    ◆ Könyvek, írott sajtó szerkesztése, kiadása, lektorálása, a szerkesztők és alkotók munkájának támogatása mind anyagilag, mind természetben


    ◆ Szerzői jog által védett alkotások – különös tekintettel az irodalmi munkák ösztönzése, támogatása, az ehhez szükséges anyagi források összegyűjtése


    ◆ kulturális szolgáltatás támogatása, a kulturális örökség helyi védelme


    ◆ a művészeti intézmények, személyek művészeti kezdeményezéseinek, önszerveződésének támogatása


    ◆ személyek önszerveződő közösségeit és a helyi közügyekben való széles körű állampolgári részvétel megszervezése, támogatás


    Alapítványunk független működését és célkitűzéseit Ön is támogathatja. Sajnos két hónap alatt sem lett bejegyezve, ezért a számlaszám késik… Addig is látogasson el hozzánk:


    theodorwillbourfoundation.com


    info@theodorwillbourfoundation.com


    
      „Úgy élünk szép és hasznos életet, ha szebb világot hagyunk magunk után, mint ahova hajdan megérkeztünk.”

    16 ÉV ÁRNYÉKBAN


    31 történet


    MIT TETT VELÜNK A NER ELMÚLT TIZENHAT ÉVE?


    HOGYAN VÁLTOZOTT MEG A KÖZÉLET, A TÁRSADALOM, A BIZALOM, AZ EGYMÁSHOZ VALÓ VISZONYUNK – ÉS MI MARADT MEG MINDEBBŐL?


    A 16 év árnyékban harmincegy ismert közéleti szereplő, tudós, művész és értelmiségi személyes vallomásain és elemző írásain keresztül keresi a választ ezekre a kérdésekre. A szerzők eltérő nézőpontból, saját tapasztalataik alapján idézik fel egy korszak eseményeit, dilemmáit és következményeit, miközben kirajzolódik Magyarország közelmúltjának sokszínű, mégis összefüggő társadalmi tablója.


    A kötet nem napi politikai polémia és nem pártpolitikai kiáltvány! Sokkal inkább korrajz és gondolatébresztő dokumentum, amely arra vállalkozik, hogy megőrizze egy történelmi időszak emberi, erkölcsi és közéleti tapasztalatait. Bemutatja, miként hatott egy politikai korszak a szabadságérzetre, a közbeszédre, az intézményekre, a kultúrára és a mindennapi életünkre.


    A könyv azoknak szól, akik hisznek abban, hogy a történelem nem csupán a politikai döntések története, hanem embereké, közösségeké és sorsoké is. Ez a kötet egy korszak lenyomata – olyan kordokumentum, amely évek múltán is segíthet megérteni, hogyan láttuk és éltük meg Magyarország egyik legmeghatározóbb időszakát.

    ORBÁN VILÁGA


    HA MAGYARORSZÁG EGY RÉSZVÉNYTÁRSASÁG VOLNA…


    PÁPAI GÁBOR RAJZAIVAL


    Theodor Willbour, alias Piszkos Fred gondolatkísérlete:


    Vajon mennyiben zajlanának másként a dolgok, ha Magyarország a versenyszférában működő cég lenne?


    MEGANNYI KÖLTŐI KÉRDÉS!


    Ha például egy cégvezető a veje cégétől venne túlárazott és használhatatlan lámpatesteket a gyáruk kivilágítására, akkor vajon meddig maradhatna vezető?


    Mi lenne, ha a tankerületi központ helyett a helyi kisboltos adhatná az író- és takarítószereket, a helyi villanyszerelő bütykölhetné a lámpákat?


    Miért van az, hogy az autópálya-matrica a környező országok között nálunk a legdrágább?


    Vajon hány olyan ország van az Európai Unióban, ahol szabadon bocsátottak volna 2290 embercsempészt „a börtönök túlterheltsége miatt”?


    Miért van az, hogy az olcsónak mondott orosz kőolaj vásárlásával mégis átlagos nálunk az üzemanyagár?

    BÁTHORY RÓBERT


    SZÉLLEL
SZEMBEN


    Annyi mindent hallottunk, annyi mindent tudunk már a Fidesz-kormány 16 évéről.


    De tudunk-e mindent? Vagy csak a médiában, a közösségi portálokon, vagy kósza pletykákból értesültünk a NER áldozatainak történeteiről?


    Báthory Róbert, mint oknyomozó újságíró a társadalom különböző területeiről szólaltat meg olyan ismert embereket, akik sehol nem beszéltek még ilyen részletességgel a saját megpróbáltatásukról az elmúlt rendszerrel szemben.


    A döbbenetes vallomásokat a szerző meghitt környezetben, egy kávéház csendes nyugalmában hallgatja végig, ezeket osztja meg az olvasókkal.


    Ez a könyv több mint interjúsorozat, ez egy dokumentáris, tényfeltáró beszélgetés-sorozat, ami a rendszer legsötétebb bugyraiba nyújt betekintést.

    L. MURÁNYI LÁSZLÓ


    RÓNA PÉTER


    Kié a hatalom?


    Róna Péter jogász, közgazdász, az oxfordi Blackfriars Hall tanára, az egyik legtöbbet foglalkoztatott gazdasági elemző a hazai politikai sajtóban. Az L. Murányi László újságíróval készített beszélgetőkönyvükben nemcsak önmagáról és az életéről mesél, hanem a bennünket körülvevő világról is.


    Döntően természetesen a rendszerváltozás utáni Magyarországról, s benne találkozásairól, beszélgetéseiről a ’90 utáni meghatározó politikusokkal: Antall Józseffel, Göncz Árpáddal, Jeszenszky Gézával, Horn Gyulával, Gyurcsány Ferenccel, Bajnai Gordonnal, Orbán Viktorral és másokkal. Mindemellett persze tűpontossággal elemzi a könyvben országunk gazdasági helyzetét és társadalmi állapotát, ezzel együtt a világban elfoglalt helyünket is. Közben felidézi kapcsolatát olyan – világszerte ismert – személyes ismerőseivel és barátaival, mint idősebb George Bush amerikai exelnök, vagy Romano Prodi volt olasz kormányfő, az Európai Bizottság egykori elnöke, illetve Václav Klaus, Csehország korábbi elnöke.


    A könyvben megszólal Jeszenszky Géza volt külügyminiszter, Vörös Imre jogászprofesszor, Bolgár György rádiós újságíró, Hadházy Ákos országgyűlési képviselő és Szepesházi Péter ügyvéd is.

